|  |
| --- |
| **PRAVILNIK****O POSEBNIM USLOVIMA HIGIJENE SITNOG VOĆA U SVEŽEM I SMRZNUTOM STANJU U FAZI PROIZVODNJE, PRERADE I PROMETA***("Sl. glasnik RS", br. 48/2016)* |

**Član 1**

Ovim pravilnikom bliže se propisuju posebni uslovi higijene sitnog voća u svežem i smrznutom stanju u fazi proizvodnje, prerade i prometa.

**Član 2**

Posebni uslovi higijene sitnog voća iz člana 1. ovog pravilnika, odnose se na faze proizvodnje, prerade i prometa, i to:

1) prijem svežeg sitnog voća;

2) proizvodnja smrznutog sitnog voća;

3) klasiranje, pakovanje i skladištenje smrznutog sitnog voća;

4) transport svežeg i smrznutog sitnog voća.

**Član 3**

Pojedini izrazi upotrebljeni u ovom pravilniku, imaju sledeće značenje:

1) *identifikaciona oznaka* jeste dokument na osnovu kojeg se identifikuje svaka transportna jedinica primljene sirovine, poluproizvoda i gotovog proizvoda, odnosno primljena serija ili lot svežeg voća;

2) *serija ili lot* jeste količina svežeg voća koja je radi smrzavanja, primljena u hladnjaču u toku jednog dana od strane jednog proizvođača i/ili sa jednog otkupnog mesta;

3) *sitno voće* jeste jagoda, malina, borovnica, ogrozd, kupina, šljiva, trešnja, ribizla crvena, ribizla crna, drenjina, višnja, šipurak, višnja - maraska, brusnica, crna zova i slično sitno voće;

4) *sledljivost* jeste mogućnost praćenja sitnog voća u svežem i smrznom stanju kroz sve faze proizvodnje, prerade i prometa;

5) *hladnjača* jeste objekat u kojem subjekt u poslovanju hranom vrši prijem svežeg sitnog voća, proizvodnju smrznutog sitnog voća, klasiranje, pakovanje i skladištenje smrznutog sitnog voća.

**Član 4**

Za sitno voće u svim fazama proizvodnje, prerade i prometa obezbeđuje se sledljivost, na osnovu uspostavljenog sistema, procedura i dokumentacije.

Subjekti koji se bave proizvodnjom, preradom i prometom sitnog voća identifikuju svaki subjekt od kojeg nabavljaju sveže sitno voće i označavaju svaku primljenu seriju ili lot svežeg voća, odnosno dodeljuju im identifikacionu oznaku.

Identifikaciona oznaka prati svaku seriju ili lot svežeg voća koja se primi u hladnjaču.

Identifikacione oznake evidentiraju se na način koji omogućava praćenje date serije ili lota kroz sve faze proizvodnje, prerade i prometa.

**Član 5**

Subjekti koji se bave proizvodnjom, preradom i prometom sitnog voća obezbeđuju uslove higijene u pogledu objekata i prostorija u kojima se posluje hranom, opreme i uređaja i stručnog lica koje rukovodi procesom proizvodnje u skladu sa zakonom kojim se uređuje bezbednost hrane.

Potvrda o izvršenom upisu u Centralni registar objekata dostupna je u hladnjači a registarski broj hladnjače upisuje se na otkupnom listu koji se izdaje za otkupljeno sveže voće.

**Član 6**

Subjekti koje se bave proizvodnjom, preradom i prometom sitnog voća vrše pranje i dezinfekciju povratne ambalaže.

Ambalaža za višekratnu upotrebu smrznutog sitnog voća mora biti takva da se lako čisti, dezinfikuje i održava.

Oštećene gajbice i ambalaže se ne upotrebljavaju za pakovanje smrznutog sitnog voća.

Sva ambalaža koja dolazi u dodir sa sitnim voćem bilo da je sveže ili smrznuto ispunjava uslove u pogledu materijala koji dolaze u dodir sa hranom, u skladu sa posebnim propisom o higijeni hrane.

Sitno voće kod koga je došlo do oštećenja tokom prijema, prerade ili skladištenja, izmešta se u kontejner koji je udaljen od hladnjače sa naznakom "neusaglašeni proizvodi".

Sitno voće kod koga je utvrđeno prisustvo kontaminenata, izmešta se u kontejner sa naznakom "kontaminirani proizvodi".

**Član 7**

Ako subjekt koji se bavi proizvodnjom, preradom i prometom sitnog voća prodaje drugom subjektu sveže ili smrznuto sitno voće, pošiljku svežeg ili smrznutog sitnog voća prati sledeća dokumentacija:

1) kopija potvrde o izvršenom upisu u Centralni registar objekata;

2) potvrda o registraciji otkupnog mesta subjekta;

3) kopija otkupnog lista, odnosno računa izdatog za kupljeno sveže ili smrznuto sitno voće;

4) izjava subjekta da su u periodu rukovanja svežim ili smrznutim sitnim voćem bili obezbeđeni uslovi higijene hrane;

5) specifikacija vrste i količine voća, sa identifikacionim oznakama serija ili lotova.

**Član 8**

Sveže sitno voće doprema se u hladnjaču u prevoznom sredstvu koje ispunjava uslove u skladu sa posebnim propisom o higijeni hrane.

Sveže sitno voće dopremljeno u prevoznom sredstvu koje ne ispunjava uslove iz stava 1. ovog člana, vraća se pošiljaocu.

Podaci o vraćenom svežem sitnom voću i prevoznom sredstvu iz stava 2. ovog člana evidentiraju se u hladnjači.

**Član 9**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".